title: 2017 m. gruodžio 11 d. Tarybos sprendimas (ES) 2017/2284 dėl paramos teikimo valstybėms Afrikos, Azijos ir Ramiojo vandenyno ir Lotynų Amerikos ir Karibų regionuose, kad jos galėtų dalyvauti Daliųjų medžiagų gamybos nutraukimo sutarties aukšto lygio ekspertų parengiamosios grupės konsultaciniame procese

text:
12.12.2017

               LT

               Europos Sąjungos oficialusis leidinys

               L 328/32

         TARYBOS SPRENDIMAS (ES) 2017/2284
   2017 m. gruodžio 11 d.
   dėl paramos teikimo valstybėms Afrikos, Azijos ir Ramiojo vandenyno ir Lotynų Amerikos ir Karibų regionuose, kad jos galėtų dalyvauti Daliųjų medžiagų gamybos nutraukimo sutarties aukšto lygio ekspertų parengiamosios grupės konsultaciniame procese
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnio 1 dalį,
   kadangi:

               (1)

               2003 m. gruodžio 12 d. Europos Vadovų Taryba priėmė ES kovos su masinio naikinimo ginklų platinimu strategiją (toliau – Strategija), o Strategijos II skyriuje išvardytos priemonės, kurių reikia imtis, kad būtų pasiekta veiksmingo daugiašališkumo, kuris yra Europos kovos su masinio naikinimo ginklų (MNG) platinimu strategijos pagrindas. Joje, inter alia, teigiama, kad „ES yra įsipareigojusi laikytis daugiašalėmis sutartimis grindžiamos sistemos, kuri sudaro visų neplatinimo pastangų teisinį ir norminį pagrindą“, ir kad „ES savo politika siekia užtikrinti, kad būtų laikomasi tarptautinio susitarimo dėl daliųjų medžiagų gamybos nutraukimo“;

               (2)

               ES aktyviai įgyvendina Strategiją ir vykdo jos III skyriuje išvardytas priemones, visų pirma teikdama finansinius išteklius konkretiems projektams, kuriais siekiama stiprinti daugiašalę ginklų neplatinimo sistemą ir daugiašales pasitikėjimo stiprinimo priemones, remti;

               (3)

               2008 m. gruodžio 8 d. Taryba priėmė išvadas ir dokumentą „Naujos Europos Sąjungos veiksmų kryptys kovojant su masinio naikinimo ginklų ir jų siuntimo į taikinį sistemų platinimu“. Dokumente teigiama, inter alia, kad ES įsipareigoja tęsti ir aktyviau vykdyti veiksmus, „remiančius derybų dėl Daliųjų medžiagų gamybos nutraukimo sutarties pradžią“;

               (4)

               ES nuolat ragino nedelsiant pradėti ir greitai užbaigti derybas dėl Daliųjų medžiagų gamybos nutraukimo sutarties (FMCT) remiantis dokumentu CD/1299 ir jame nustatytais įgaliojimais. ES taip pat ragino visus Nusiginklavimo konferencijos narius dėti kuo daugiau pastangų, kad ši konferencija išeitų iš aklavietės, ir priimti išsamią ir suderintą darbo programą, kurioje būtų numatyta, kad reikia nedelsiant pradėti derybas dėl Daliųjų medžiagų gamybos nutraukimo sutarties (FMCT);

               (5)

               2013 m. Jungtinių Tautų Generalinė Asamblėja (JT GA) priėmė rezoliuciją, kuria buvo įsteigta 25 valstybių Vyriausybių ekspertų grupė (VEG), turinti teikti rekomendacijas dėl galimų aspektų, kuriais būtų prisidėta prie Daliųjų medžiagų gamybos nutraukimo sutarties, tačiau ne derėtis dėl jos. VEG pateikė ataskaitą JT GA Pirmajam komitetui (Nusiginklavimas) 2015 m.;

               (6)

               2016 m. Jungtinių Tautų Generalinė Asamblėja priėmė Rezoliuciją 71/259 „Daliųjų medžiagų branduoliniams ginklams ar kitiems branduoliniams sprogstamiesiems įtaisams gamybos nutraukimo sutartis“. Rezoliucija 71/259 Generalinio sekretoriaus prašoma įsteigti aukšto lygio FMCT ekspertų parengiamąją grupę, kuri apsvarstytų esminius būsimos nediskriminacinės, daugiašalės ir tarptautiniu mastu veiksmingai patikrinamos sutarties, kuria uždraudžiama gaminti daliąsias medžiagas branduoliniams ginklams ar kitiems sprogstamiesiems įtaisams, elementus ir pateiktų dėl jų rekomendacijas. Aukšto lygio FMCT ekspertų parengiamąją grupę sudarys 25 valstybių nariai, bus surengti du neformalūs konsultaciniai šios grupės susitikimai, atviri visoms Jungtinių Tautų valstybėms narėms, kad juose galėtų dalyvauti visos FMCT procese dalyvaujančios valstybės. Tikimasi, kad darbu, kurį turi atlikti parengiamoji grupė, bus sudarytos sąlygos deryboms dėl šio svarbaus klausimo, kad būtų toliau daroma pažanga branduolinio nusiginklavimo ir ginklų neplatinimo srityje;

               (7)

               visos ES valstybės narės balsavo už 2016 m. JT Generalinės Asamblėjos rezoliuciją 71/259 dėl FMCT, kurią pateikė Kanada, Vokietija ir Nyderlandai. Rezoliucija nustatomas įtraukus procesas organizuojant neformalius konsultacinius visų JT valstybių narių ir aukšto lygio FMCT ekspertų parengiamosios grupės pirmininkosusitikimus. Kelios ES valstybės narės dalyvaus aukšto lygio ekspertų parengiamosios grupės, kuri įgaliota teikti rekomendacijas dėl esminių būsimos sutarties elementų, darbe, nedarant poveikio nacionalinėms pozicijoms būsimose derybose;

               (8)

               aukšto lygio FMCT ekspertų parengiamoji grupė praktiškai prisidės prie branduolinio nusiginklavimo ir ginklų neplatinimo pastangų. Vyriausybių ekspertų grupė (1) ir Generalinis sekretorius dviejose ataskaitose šia tema (2) nustatė, kad šis klausimas sudėtingas; jie taip pat nurodė temas, kurias JT valstybės narės turėtų išsamiau išanalizuoti ir apsvarstyti. Aukšto lygio FMCT ekspertų parengiamoji grupė pateiks ataskaitą JT Generalinės Asamblėjos 73-ojoje sesijoje (2018 m.);

               (9)

               apskritai, daliosios medžiagos (pavyzdžiui, labai įsodrintas uranas arba plutonis), kurios gali sukelti dalijimosi grandininę sprogimo reakciją, yra pagrindinė branduolinių ginklų sudedamoji dalis. Vienas iš ilgalaikių ES prioritetų buvo Nusiginklavimo konferencijoje nedelsiant pradėti derybas dėl Daliųjų medžiagų gamybos nutraukimo sutarties ir greitai jas užbaigti;

               (10)

               Daliųjų medžiagų gamybos nutraukimo sutartis būtų vienas iš esminių veiksnių siekiant sukurti sąlygas pasauliui be branduolinių ginklų. FMCT laikoma daugiašale priemone, dėl kurios reikia derėtis branduolinio nusiginklavimo srityje, ja papildoma Sutartis dėl branduolinio ginklo neplatinimo (NPT) ir Visuotinio branduolinių bandymų uždraudimo sutartis (CTBT),

         PRIĖMĖ ŠĮ SPRENDIMĄ:
   1 straipsnis
   1.   Vadovaudamasi ES strategija, kuria siekiama išsaugoti, įgyvendinti ir stiprinti daugiašalio nusiginklavimo ir ginklų neplatinimo sutartis bei susitarimus, Sąjunga teikia paramą valstybėms Afrikos, Azijos ir Ramiojo vandenyno ir Lotynų Amerikos ir Karibų regionuose, kad jos galėtų dalyvauti Daliųjų medžiagų gamybos nutraukimo sutarties aukšto lygio ekspertų parengiamosios grupės konsultaciniame procese.
   2.   Projektai, kuriais teikiama parama valstybėms Afrikos, Azijos ir Ramiojo vandenyno ir Lotynų Amerikos ir Karibų regionuose, kad jos galėtų dalyvauti aukšto lygio FMCT ekspertų parengiamosios grupės konsultaciniame procese, atitinkantys pagal ES strategiją nustatytas priemones, apima subregioninius praktinius seminarus, ekspertų susitikimus, svarios paramos, teikiamos Jungtinių Tautų valstybėms narėms, ir veiklą, aktualios informacijos ir leidinių saugyklos įsteigimą.
   3.   Projektais siekiama šių tikslų:

               —

               sudaryti palankesnes sąlygas Afrikos, Azijos ir Ramiojo vandenyno regionų ir Lotynų Amerikos ir Karibų JT regiono valstybių dialogui regioniniu lygmeniu;

               —

               puoselėti valstybių šiuose regionuose atsakomybę už šį klausimą;

               —

               nustatyti valstybių šiuose regionuose nacionalinius poreikius ir politikos prioritetus;

               —

               įtraukti atitinkamas regionines organizacijas į diskusijas dėl Daliųjų medžiagų gamybos nutraukimo sutarties, dėl kurios turi būti deramasi Nusiginklavimo konferencijos kontekste;

               —

               įvertinti proceso poveikį regioniniu lygmeniu ir atitinkamų regioninių ir tarptautinių organizacijų vaidmenį;

               —

               atlikti lyginamąją proceso poveikio kiekvienam regionui analizę;

               —

               sudaryti palankesnes sąlygas tam, kad akademinė bendruomenė, pilietinės visuomenės organizacijos ir JT valstybės narės dalintųsi žiniomis apie daliąsias medžiagas.

         4.   Išsamus projektų aprašymas pateikiamas priede.
   2 straipsnis
   1.   Už šio sprendimo įgyvendinimą yra atsakingas vyriausiasis įgaliotinis.
   2.   1 straipsnio 2 dalyje nurodytus projektus įgyvendina Jungtinių Tautų Nusiginklavimo reikalų biuras (UNODA) per savo Ženevos filialą ir Regioninį nusiginklavimo padalinį, tris regioninius taikos ir nusiginklavimo centrus: Afrikoje (UNREC), Azijoje ir Ramiojo vandenyno regione (UNRCPD) ir Lotynų Amerikoje ir Karibuose (UN-LiREC). UNODA vykdo šią užduotį vyriausiojo įgaliotinio atsakomybe. Tuo tikslu vyriausiasis įgaliotinis ir UNODA sudaro reikiamus susitarimus.
   3 straipsnis
   1.   1 straipsnio 2 dalyje nurodytiems projektams įgyvendinti skiriama orientacinė finansavimo suma yra 1 220 880,51 EUR.
   2.   Iš 1 dalyje nustatytos sumos finansuojamos išlaidos tvarkomos laikantis Sąjungos bendrajam biudžetui taikomų procedūrų ir taisyklių.
   3.   Komisija prižiūri, kad 1 dalyje nurodytos išlaidos būtų tinkamai valdomos. Tuo tikslu, priėmus šį Tarybos sprendimą, Komisija sudaro finansavimo susitarimą su UNODA dėl orientacinės sumos. Susitarime nustatoma, kad UNODA turi užtikrinti Sąjungos įnašo matomumą, proporcingą jo dydžiui.
   4.   Įsigaliojus šiam sprendimui, Komisija siekia kuo greičiau sudaryti 3 dalyje nurodytą finansavimo susitarimą. Ji praneša Tarybai apie visus sunkumus to proceso metu ir finansavimo susitarimo sudarymo datą.
   4 straipsnis
   1.   Vyriausiasis įgaliotinis Tarybai pateikia šio sprendimo įgyvendinimo ataskaitą, parengtą remiantis reguliariai teikiamomis UNODA ataskaitomis. Taryba tų ataskaitų pagrindu atlieka įvertinimą.
   2.   Komisija teikia informaciją apie 1 straipsnio 2 dalyje nurodytų projektų finansinius aspektus.
   5 straipsnis
   1.   Šis sprendimas įsigalioja jo priėmimo dieną.
   2.   Šis sprendimas nustoja galioti po 36 mėnesių nuo finansavimo susitarimo, nurodyto 3 straipsnio 3 dalyje, sudarymo dienos. Tačiau jis nustoja galioti po šešių mėnesių nuo jo įsigaliojimo dienos, jei iki to laiko nesudaromas finansavimo susitarimas.

      Priimta Briuselyje 2017 m. gruodžio 11 d.

            Tarybos vardu

            Pirmininkė

         F. MOGHERINI

      (1)  A/70/81, Vyriausybių ekspertų grupės, turinčios teikti rekomendacijas dėl galimų aspektų, kuriais būtų prisidėta prie Daliųjų medžiagų gamybos nutraukimo sutarties, tačiau ne derėtis dėl jos, ataskaita.

      (2)  A/68/154, A/68/154/Add.1, A/71/140/Rev.1 ir A/71/140/Rev.1/Add.1.

      PRIEDAS
      1.   TIKSLAS
      Valstybės turi visapusiškai suvokti (ankstyvame šio proceso etape) būsimos sutarties poveikį ir jos sąsajas su regioninėmis priemonėmis dėl zonų be branduolinių ginklų, Sutartimi dėl branduolinio ginklo neplatinimo (NPT) ir kitais dokumentais. Todėl bendras naujojo Tarybos sprendimo tikslas turėtų būti suteikti finansavimą, kad būtų sukurta plati tarptautinės bendruomenės žinių apie Daliųjų medžiagų branduoliniams ginklams ar kitiems branduoliniams sprogstamiesiems įtaisams gamybos nutraukimo sutartį arba Daliųjų medžiagų gamybos nutraukimo sutartį (FMCT) bazė, siekiant užtikrinti, kad visos JT valstybės narės galėtų visapusiškai dalyvauti konsultaciniame procese ir būsimose derybose dėl tokios sutarties Nusiginklavimo konferencijos kontekste.
      JT valstybių narių dalyvavimas regioniniu lygiu papildys neformalius konsultacinio pobūdžio susitikimus, kuriuos aukšto lygio FMCT ekspertų parengiamosios grupės pirmininkas surengs Niujorke, ir tokiu būdu sustiprins kiekybinį ir kokybinį valstybių dalyvavimą bei padidins būsimų derybų dėl tokios sutarties Nusiginklavimo konferencijos kontekste įtraukumą.
      Organizuojant (sub)regioninius praktinius seminarus bus sudaryta galimybė dalytis žiniomis ir informacija regionuose ir tarp regionų. Praktiniai seminarai apims įvairius techninius informacinius susirinkimus ir diskusijas dėl šių būsimų sutarčių poveikio ir svarbos esamiems regioniniams susitarimams. Techniniuose informaciniuose susirinkimuose, kuriuos organizuos atitinkami ekspertai, bus kalbama svarbiais klausimais, susijusiais su FMCT, o diskusijos padės dalyviams apsvarstyti galimos sutarties regioninį poveikį ir aktualumą.
      Aukšto lygio FMCT ekspertų parengiamoji grupė pateiks ataskaitą JT Generalinės Asamblėjos 73-ojoje sesijoje (2018 m.). Generalinė Asamblėja gali nuspręsti imtis tolesnių veiksmų šiuo klausimu. Siekiant paremti JT valstybių narių dalyvavimą diskusijose šiuo klausimu, projektas bus tęsiamas iki Generalinės Asamblėjos 74-osios sesijos eilinės sesijos pabaigos (2019 m. gruodžio mėn.).
      Jungtinių Tautų Nusiginklavimo reikalų biuras (UNODA) per savo Ženevos filialą ir Regioninį nusiginklavimo padalinį, kuris apima Jungtinių Tautų regioninį taikos ir nusiginklavimo centrą (UNREC) Lomėje (Togas), Jungtinių Tautų regioninį taikos, nusiginklavimo ir plėtros Azijoje ir Ramiojo vandenyno šalyse centrą (UNRCPD) Katmandu (Nepalas) ir Jungtinių Tautų regioninį taikos, nusiginklavimo ir plėtros Lotynų Amerikos ir Karibų jūros šalyse centrą (UN-LiREC) Limoje (Peru), turi ilgalaikę paramos teikimo valstybėms ir dialogo branduolinio nusiginklavimo ir ginklų neplatinimo klausimais savo atitinkamuose regionuose patirtį.
      Ekspertai bus atrinkti iš keleto šalių remiantis plačiu geografiniu pagrindu iš Vyriausybių ir regioninių organizacijų, taip pat iš pilietinės visuomenės organizacijų, pavyzdžiui, Tarptautinės daliųjų medžiagų grupės (IPFM), Tikrinimo srities tyrimų, mokymo ir informacijos centro (VERTIC), Saugumo studijų instituto (SSI) ir akademinės bendruomenės.
      JT darnaus vystymosi tikslų 16.8 uždavinyje pripažįstama būtinybė: „plėsti ir stiprinti besivystančių šalių dalyvavimą pasaulinio valdymo institucijose“. Todėl šiame projekte numatyta veikla galėtų būti prisidėta siekiant šio tikslo.
      2.   VEIKLA
      2.1.   Veiklos tikslai:

                  —

                  sudaryti palankesnes sąlygas Afrikos, Azijos ir Ramiojo vandenyno ir Lotynų Amerikos ir Karibų regionų valstybių dialogui regioniniu ir subregioniniu lygmenimis;

                  —

                  įtraukti atitinkamas regionines organizacijas į diskusijas dėl FMCT;

                  —

                  užtikrinti visų valstybių atsakomybę už būsimą FMCT;

                  —

                  sudaryti palankesnes sąlygas akademinės bendruomenės atstovams, pilietinės visuomenės organizacijoms bei valstybėms narėms keistis žiniomis su daliųjų medžiagų branduoliniams ginklams ar kitiems branduoliniams sprogstamiesiems įtaisams gamybos nutraukimu susijusiais klausimais ir tas žinias taikyti.

            2.2.   Veiklos aprašas
      Visą veiklą organizuoja UNODA per savo Ženevos filialą ir Regioninį nusiginklavimo padalinį, įskaitant UNREC, įsikūrusį Lomėje (Togas), UNRCPD, įsikūrusį Katmandu (Nepalas), ir UN-LiREC, įsikūrusį Limoje (Peru).

                  a)

                  Subregioniniai praktiniai seminarai Afrikos, Azijos ir Ramiojo vandenyno ir Lotynų Amerikos ir Karibų regionuose
                  UNODA surengs ne daugiau kaip šešis subregioninius praktinius seminarus Afrikos, Azijos, Ramiojo vandenyno ir Lotynų Amerikos ir Karibų regionuose. UNODA surengs vieną arba du dviejų dienų subregioninius praktinius seminarus Afrikos, Azijos ir Ramiojo vandenyno ir Lotynų Amerikos ir Karibų regionuose. Šiuose subregioniniuose seminaruose daugiausia dėmesio bus skiriama atitinkamiems regionams.
                  Seminaruose dalyvaus ekspertai iš atitinkamų subregionų šalių sostinių, taip pat aukšto lygio FMCT ekspertų parengiamosios grupės, Europos Sąjungos ekspertai, taip pat pilietinės visuomenės ir akademinės bendruomenės ekspertai.
                  Šie seminarai papildys neribotos sudėties neformalius konsultacinius susitikimus, kuriuos aukšto lygio FMCT ekspertų parengiamosios grupės pirmininkas surengs Niujorke pagal Jungtinių Tautų Generalinės Asamblėjos rezoliuciją 71/259, ir sudarys palankesnes sąlygas Jungtinių Tautų valstybių narių ekspertų dalyvavimui sostinėje būsimose derybose dėl FMCT.

                  b)

                  ekspertų susitikimai su regioninių organizacijų ekspertais
                  UNODA surengs tris ekspertų susitikimus su atitinkamomis regioninėmis Afrikos, Azijos ir Ramiojo vandenyno ir Lotynų Amerikos ir Karibų regionų organizacijomis, įskaitant ABACC, AFCONE, OPANAL ir ASEAN regioninį forumą, kad suburtų aukšto lygio FMCT ekspertų parengiamosios grupės narius, regioninių organizacijų ekspertus ir pilietinės visuomenės organizacijų ekspertus, įskaitant ES konsorciumą masinio naikinimo ginklų neplatinimo klausimais, VERTIC, IPFM, ISS siekiant pasirengti būsimoms deryboms dėl FMCT ir sudaryti palankesnes sąlygas regionų ekspertinėmis žiniomis ir patirtimi prisidėti prie šių derybų.

                  c)

                  Svari parama valstybėms narėms
                  UNODA atsakys į ne daugiau kaip šešis valstybių narių iš Afrikos, Azijos ir Ramiojo vandenyno ir Lotynų Amerikos ir Karibų regionų prašymus suteikti svarią paramą tolesnės veiklos, susijusios su praktiniais seminarais, kontekste, atsižvelgdama į geografinę pusiausvyrą.

                  d)

                  Išteklių medžiagos saugykla ir rezultatų skelbimas
                  Projekto vykdymo laikotarpiu UNODA parengs ir palaikys specialią interneto svetainę, kurioje bus aktuali išteklių medžiaga, padėsianti valstybėms pasirengti būsimai FMTC; be to, tai bus išteklių saugykla, skirta valstybėms, regioninėms organizacijoms, pilietinės visuomenės organizacijoms ir mokslo darbuotojams, ir sudarys palankesnes sąlygas tarpregioniniams ryšiams.
                  UNODA paskelbs ne daugiau kaip du UNODA vienkartinius leidinius apie regioninių praktinių seminarų ir ekspertų susitikimų su regioninėmis organizacijomis rezultatus.

            2.3.   Veiklos poveikis

                  —

                  Bus sudaromos palankesnės sąlygos Afrikos, Azijos ir Ramiojo vandenyno ir Lotynų Amerikos ir Karibų regionų valstybių dalyvavimui būsimose derybose dėl FMCT;

                  —

                  esamos regioninės žinios ir patirtis, susijusios su daliųjų medžiagų branduoliniams ginklams ar kitiems branduoliniams sprogstamiesiems įtaisams gamybos nutraukimu, bus pateikiama deryboms dėl būsimos FMCT;

                  —

                  Būsimiems derybininkams ir valstybių, regioninių organizacijų, pilietinės visuomenės organizacijų ir akademinės bendruomenės ekspertams bus suteikiama galimybė susipažinti su aktualia išteklių medžiaga.

            3.   PRIEMONIŲ ĮGYVENDINIMO PARTNERIAI

                  —

                  JT sistema: UNODA per savo Ženevos filialą ir Regioninį nusiginklavimo padalinį, kuris apima tris regioninius taikos ir nusiginklavimo centrus: Afrikoje (UNREC), Azijoje ir Ramiojo vandenyno regione (UNRCPD) ir Lotynų Amerikoje ir Karibuose (UN-LiREC);

                  —

                  regioninės ir subregioninės organizacijos: ABACC, AFCONE, OPANAL, ASEAN regioninis forumas;

                  —

                  nevyriausybinės organizacijos: ES konsorciumas masinio naikinimo ginklų neplatinimo klausimais, VERTIC, IPFM, ISS.

            4.   SĄVEIKA SU SĄJUNGOS PASTANGOMIS
      Remdamasi UNODA reguliariai teikiama informacija apie jos veiklą, Sąjunga gali nuspręsti prisidėti prie šių pastangų tiksliniais diplomatiniais veiksmais, kuriais būtų siekiama didinti informuotumą apie tai, kaip svarbu išeiti iš Nusiginklavimo konferencijoje susidariusios aklavietės ir nedelsiant pradėti ir greitai užbaigti derybas dėl Daliųjų medžiagų gamybos nutraukimo sutarties (FMCT) remiantis dokumentu CD/1299 ir jame nustatytais įgaliojimais.
      5.   PARAMOS VYKDANT VEIKLĄ GAVĖJAI

                  —

                  valstybės Afrikos, Azijos ir Ramiojo vandenyno, Lotynų Amerikos ir Karibų regionuose;

                  —

                  aukšto lygio FMCT ekspertų parengiamosios grupės nariai;

                  —

                  Vyriausybių ekspertų grupė branduolinio nusiginklavimo tikrinimo klausimais;

                  —

                  Afrikos, Azijos ir Ramiojo vandenyno, Lotynų Amerikos ir Karibų regionų pilietinės visuomenės organizacijos, dirbančios branduolinio nusiginklavimo ir ginklų neplatinimo srityse.

            6.   VIETA
      Subregioniniai seminarai bus rengiami tose vietose, kur yra regioniniai centrai, arba ten, kur atitinkame subregione yra regioninis Jungtinių Tautų biuras, siekiant sudaryti palankesnes sąlygas iš sostinių atvykstančių nacionalinių ekspertų dalyvavimui.
      Ekspertų susitikimai bus rengiami regioninių organizacijų vietose arba regioninių centrų vietose.
      Svari parama valstybėms narėms bus suteikiama sostinėse.
      7.   TRUKMĖ
      Bendra numatoma projekto trukmė yra 36 mėnesiai.


title: Sprendimas

text:
15.12.2017

               LT

               Europos Sąjungos oficialusis leidinys

               C 432/1

         SPRENDIMAS
   (2017/C 432/01)
   EUROPOS PARLAMENTO GENERALINIS SEKRETORIUS,

               —

               ATSIŽVELGDAMAS į Tarybos reglamentą (EEB, Euratomas, EAPB) Nr. 259/68 (1), iš dalies pakeistą Reglamentu (EB, Euratomas) Nr. 723/2004 (2) ir paskutinį kartą iš dalies pakeistą 2013 m. spalio 23 d. Europos Parlamento ir Tarybos reglamentu (ES, Euratomas) Nr. 1023/2013, kuriuo iš dalies keičiami Europos Sąjungos pareigūnų tarnybos nuostatai ir kitų Europos Sąjungos tarnautojų įdarbinimo sąlygos (3), ypač į Tarnybos nuostatų 30 straipsnį,

               —

               ATSIŽVELGDAMAS į 2014 m. sausio 13 d. Europos Parlamento biuro sprendimą dėl skiriančiojo subjekto ir darbo sutartis sudaryti įgalioto subjekto įgaliojimų suteikimo,

               —

               ATSIŽVELGDAMAS į tai, kad 2017 m. gruodžio 31 d. baigia galioti šie Europos Parlamento rezervo sąrašai:
               AD/1/12, AD/1/13, AD5/13, PE/179/S, PE/165/S, PE/168/S, PE/171/S, AST/4/11, AST/1/13,

               —

               kadangi Jungtinis komitetas pagal Tarnybos nuostatų 10a straipsnį buvo pakviestas pateikti nuomonę per 15 darbo dienų,

         NUSPRENDĖ:
   1 straipsnis
   Rezervo sąrašų

               AD/1/13, PE/179/S, PE/168/S, PE/171/S, AST/1/13, AST/4/11

         galiojimo laikas pratęsiamas iki 2018 m. gruodžio 31 d.
   2 straipsnis
   Rezervo sąrašų

               AD/1/12, AD/5/13, PE/165/S (T)

         galiojimo laikas nepratęsiamas.

      Liuksemburgas, 2017 m. lapkričio 15 d.

         Klaus WELLE

            Generalinis sekretorius

      (1)  OL L 56, 1968 3 4, p. 1.

      (2)  OL L 124, 2004 4 27, p. 1.

      (3)  OL L 287, 2013 10 29, p. 15.


title: 2017 m. gegužės 29 d. Tarybos sprendimas (BUSP) 2017/2322 dėl Europos Sąjungos ir Kanados susitarimo dėl keitimosi įslaptinta informacija ir jos apsaugos saugumo procedūrų pasirašymo ir sudarymo

text:
15.12.2017

               LT

               Europos Sąjungos oficialusis leidinys

               L 333/1

         TARYBOS SPRENDIMAS (BUSP) 2017/2322
   2017 m. gegužės 29 d.
   dėl Europos Sąjungos ir Kanados susitarimo dėl keitimosi įslaptinta informacija ir jos apsaugos saugumo procedūrų pasirašymo ir sudarymo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 37 straipsnį, kartu su Sutarties dėl Europos Sąjungos veikimo 218 straipsnio 5 dalimi ir 218 straipsnio 6 dalies pirma pastraipa,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2003 m. lapkričio 27–28 d. posėdyje Taryba nusprendė įgalioti pirmininkaujančią valstybę narę padedant generaliniam sekretoriui / vyriausiajam įgaliotiniui pradėti derybas siekiant sudaryti Europos Sąjungos ir Kanados susitarimą dėl informacijos saugumo;

               (2)

               suteikusi tuos įgaliojimus pirmininkaujanti valstybė narė susiderėjo dėl Susitarimo su Kanada dėl keitimosi įslaptinta informacija ir jos apsaugos saugumo procedūrų;

               (3)

               tas susitarimas turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Kanados susitarimas dėl keitimosi įslaptinta informacija ir jos apsaugos saugumo procedūrų (toliau – Susitarimas).
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą, kad jis taptų privalomas Sąjungai.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2017 m. gegužės 29 d.

            Tarybos vardu

            Pirmininkas

         C. CARDONA


title: 2017 m. gruodžio 19 d. Politinio ir saugumo komiteto sprendimas (BUSP) 2017/2439 dėl Europos Sąjungos BSGP karinės mokymo misijos Centrinės Afrikos Respublikoje (EUTM RCA) ES misijos pajėgų vado skyrimo (EUTM RCA/4/2017)

text:
23.12.2017

               LT

               Europos Sąjungos oficialusis leidinys

               L 344/40

         POLITINIO IR SAUGUMO KOMITETO SPRENDIMAS (BUSP) 2017/2439
   2017 m. gruodžio 19 d.
   dėl Europos Sąjungos BSGP karinės mokymo misijos Centrinės Afrikos Respublikoje (EUTM RCA) ES misijos pajėgų vado skyrimo (EUTM RCA/4/2017)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnį,
   atsižvelgdamas į 2016 m. balandžio 19 d. Tarybos sprendimą (BUSP) 2016/610 dėl Europos Sąjungos BSGP karinės mokymo misijos Centrinės Afrikos Respublikoje (EUTM RCA) (1), ypač į jo 5 straipsnį,
   kadangi:

               (1)

               Sprendimu (BUSP) 2016/610 Taryba įgaliojo Politinį ir saugumo komitetą (toliau – PSK) pagal Europos Sąjungos sutarties 38 straipsnį priimti atitinkamus sprendimus siekiant vykdyti EUTM RCA politinę kontrolę ir strateginį vadovavimą jai, įskaitant sprendimus dėl vėlesnių ES misijos pajėgų vadų skyrimo;

               (2)

               2017 m. birželio 26 d. PSK priėmė Sprendimą (BUSP) 2017/1177 (2), kuriuo EUTM RCA ES misijos pajėgų vadu paskirtas brigados generolas Fernando GARCÍA BLÁZQUEZ;

               (3)

               2017 m. lapkričio 20 d. Europos Sąjungos karinis komitetas rekomendavo patvirtinti brigados generolo Hermínio TEODORO MAIO kandidatūrą, nuo 2018 m. sausio 11 d. skiriant jį nauju EUTM RCA ES misijos pajėgų vadu vietoj brigados generolo Fernando GARCÍA BLÁZQUEZ;

               (4)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusius Europos Sąjungos sprendimus bei veiksmus,

         PRIĖMĖ ŠĮ SPRENDIMĄ:
   1 straipsnis
   Brigados generolas Hermínio TEODORO MAIO skiriamas Europos Sąjungos BSGP karinės mokymo misijos Centrinės Afrikos Respublikoje (EUTM RCA) ES misijos pajėgų vadu nuo 2018 m. sausio 11 d.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2017 m. gruodžio 19 d.

            Politinio ir saugumo komiteto vardu

            Pirmininkas

         W. STEVENS

      (1)  OL L 104, 2016 4 20, p. 21.

      (2)  2017 m. birželio 26 d. Politinio ir saugumo komiteto sprendimas (BUSP) 2017/1177 dėl Europos Sąjungos BSGP karinės mokymo misijos Centrinės Afrikos Respublikoje (EUTM RCA) ES misijos pajėgų vado skyrimo (EUTM RCA/2/2017) (OL L 170, 2017 7 1, p. 96).


title: 2017 m. gruodžio 11 d. Europos Parlamento biuro sprendimas, kuriuo iš dalies keičiamos Europos Parlamento narių statuto įgyvendinimo taisyklės

text:
28.12.2017

               LT

               Europos Sąjungos oficialusis leidinys

               C 445/8

         EUROPOS PARLAMENTO BIURO SPRENDIMAS
   2017 m. gruodžio 11 d.
   kuriuo iš dalies keičiamos Europos Parlamento narių statuto įgyvendinimo taisyklės
   (2017/C 445/02)
   EUROPOS PARLAMENTO BIURAS,
   atsižvelgdamas į Sutartį dėl Europos Sąjungos veikimo, ypač į jos 223 straipsnio 2 dalį,
   atsižvelgdamas į Europos Parlamento narių statutą (1),
   atsižvelgdamas į Europos Parlamento darbo tvarkos taisyklių 25 straipsnį,
   kadangi:

               (1)

               pagal Europos Parlamento narių statuto įgyvendinimo taisyklių (2) (toliau – Įgyvendinimo taisyklės) 69 straipsnio 1 dalį Biuras gali kasmet indeksuoti kelionės išlaidų, dienpinigių ir bendroms išlaidoms kompensuoti skirtos išmokos sumas iki didžiausios sumos, lygios Eurostato paskelbto ankstesnių metų spalio mėnesio Europos Sąjungos metiniam infliacijos lygiui;

               (2)

               2017 m. lapkričio 16 d. Eurostatas paskelbė, kad infliacijos lygis Europos Sąjungoje laikotarpiu nuo 2016 m. lapkričio 1 d. iki 2017 m. spalio 31 d. siekė 1,7 proc. Naujos sumos, pakoreguotos atsižvelgiant į tą infliacijos lygį, turėtų būti taikomos nuo 2018 m. sausio 1 d., o Įgyvendinimo taisyklės turėtų būti atitinkamai iš dalies pakeistos;

               (3)

               pagal Įgyvendinimo taisyklių 69 straipsnio 2 dalį didžiausia Parlamento nario išlaidoms asmeninio personalo paslaugoms padengti skiriama suma, nurodyta Įgyvendinimo taisyklių 33 straipsnio 4 dalyje, prireikus, kasmet indeksuojama remiantis duomenimis, nustatomais taikant Europos Sąjungos pareigūnų tarnybos nuostatų, nustatytų Tarybos reglamentu (EEB, Euratomas, EAPB) Nr. 259/68 (3), 65 straipsnį;

               (4)

               pagal tai Komisija nustatė, kad 2017 m. koregavimo indeksas yra 1,5 proc. Todėl nuo 2017 m. liepos 1 d. didžiausia mėnesinė suma, skiriama Parlamento nario išlaidoms padėjėjo paslaugoms padengti, turėtų būti 24 526 EUR;

         PRIĖMĖ ŠĮ SPRENDIMĄ:
   1 straipsnis
   Įgyvendinimo taisyklės iš dalies keičiamos taip:

               1)

               20 straipsnio 1 dalis iš dalies keičiama taip:

                           a)

                           a punktas pakeičiamas taip:

                                       „a)

                                       už maršruto dalį nuo 0 iki 50 km – 23,12 EUR;“;

                           b)

                           b punktas pakeičiamas taip:

                                       „b)

                                       už maršruto dalį nuo 51 iki 250 km – 0,13 EUR/km;“;

               2)

               22 straipsnis iš dalies keičiamas taip:

                           a)

                           1 dalis pakeičiama taip:

                                       „1.

                                       Didžiausia kompensuojama metinė kelionės išlaidų, patiriamų 10 straipsnio 1 dalies b punkte nurodytais atvejais, suma – 4 358 EUR.“;

                           b)

                           3 dalies pirma pastraipa pakeičiama taip:
                           „Didžiausia kompensuojama metinė kelionės išlaidų, kurias iš tikrųjų patiria komitetų arba pakomitečių pirmininkai, vykdami į konferencijas ar renginius Europos tema, susijusius su jų komitetų ar pakomitečių veiklos sritimi ir turinčius parlamentinį aspektą, suma – 4 358 EUR. Norint dalyvauti tokiuose renginiuose, būtina gauti išankstinį Parlamento pirmininko leidimą, kuris išduodamas patikrinus, ar yra lėšų atsižvelgiant į pirmiau nurodytą didžiausią sumą.“;

               3)

               24 straipsnio 2 dalis pakeičiama taip:

                           „2.

                           Jei oficiali veikla vykdoma Sąjungos teritorijoje, Parlamento nariams skiriama vienkartinė 313 EUR išmoka.“;

               4)

               26 straipsnio 2 dalis pakeičiama taip:

                           „2.

                           25 straipsnyje numatytos mėnesinės išmokos dydis – 4 416 EUR.“;

               5)

               33 straipsnio 4 dalis pakeičiama taip:

                           „4.

                           Didžiausia mėnesio suma, skiriama 34 straipsnyje nurodyto viso personalo išlaidoms padengti, – 24 526 EUR.“

         2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2018 m. sausio 1 d., išskyrus 1 straipsnio 5 punktą, kuris taikoma nuo 2017 m. liepos 1 d.

      (1)  2005 m. rugsėjo 28 d. Europos Parlamento sprendimas 2005/684/EB, Euratomas, kuriuo patvirtinamas Europos Parlamento narių statutas (OL L 262, 2005 10 7, p. 1).

      (2)  2008 m. gegužės 19 d. ir liepos 9 d. Europos Parlamento biuro sprendimas dėl Europos Parlamento narių statuto įgyvendinimo taisyklių (OL C 159, 2009 7 13, p. 1).

      (3)  OL L 56, 1968 3 4, p. 1.


title: 2017 m. gruodžio 8 d. Europos Centrinio Banko sprendimas (ES) 2017/2444, kuriuo iš dalies keičiamas Sprendimas (ES) 2015/2332 dėl eurų monetų emisijos apimties patvirtinimo procedūrų sistemos (ECB/2017/41)

text:
23.12.2017

               LT

               Europos Sąjungos oficialusis leidinys

               L 344/63

         EUROPOS CENTRINIO BANKO SPRENDIMAS (ES) 2017/2444
   2017 m. gruodžio 8 d.
   kuriuo iš dalies keičiamas Sprendimas (ES) 2015/2332 dėl eurų monetų emisijos apimties patvirtinimo procedūrų sistemos (ECB/2017/41)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 128 straipsnio 2 dalį,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 12 straipsnio 1 dalį,
   kadangi:

               (1)

               Europos Centrinio Banko sprendimas (ES) 2015/2332 (ECB/2015/43) (1) nustato su eurų monetų emisijos apimties patvirtinimo procedūrų sistema susijusias taisykles;

               (2)

               Valdančioji taryba laikosi nuomonės, kad įgaliojimai priimti sprendimus dėl eurų monetų emisijos apimties metinio ir ad hoc patvirtinimo prašymų, kuriuos pateikia valstybės narės, kurių valiuta yra euro, turėtų būti deleguoti Vykdomajai valdybai, jeigu nėra poreikio keisti prašomos monetų emisijos apimties;

               (3)

               tais atvejais, kai Vykdomoji valdyba mano, kad monetų emisijos apimtis, kurios prašo viena ar daugiau valstybių narių, kurių valiuta yra euro, turi būti pakeista, ji turėtų pateikti Valdančiajai tarybai argumentuotą siūlymą, kuriame paaiškinami reikalingi pakeitimai, ir Valdančioji taryba turėtų išlikti kompetentinga priimti sprendimą;

               (4)

               todėl reikėtų atitinkamai iš dalies pakeisti Sprendimą (ES) 2015/2332 (ECB/2015/43),

         PRIĖMĖ ŠĮ SPRENDIMĄ:
   1 straipsnis
   Daliniai pakeitimai
   Sprendimas (ES) 2015/2332 (ECB/2015/43) iš dalies keičiamas taip:

               1.

               2 straipsnis iš dalies keičiamas taip:

                           a)

                           9 dalis pakeičiama taip:
                           „9.   Vykdomajai valdybai nustačius, kad pagal metinius patvirtinimo prašymus nereikia keisti metinės monetų emisijos apimties, kurios prašo kiekviena euro zonos valstybė narė, Vykdomoji valdyba priima sprendimą dėl metinės monetų emisijos apimties patvirtinimo euro zonai iki kalendorinių metų, einančių prieš metus, dėl kurių pateikiami prašymai dėl patvirtinimo, pabaigos.“; ir

                           b)

                           pridedama ši 10 dalis:
                           „10.   Nustačiusi, kad reikia keisti monetų emisijos apimtį, kurios prašo viena ar daugiau euro zonos valstybių narių, Vykdomoji valdyba, pasikonsultavusi su atitinkama valstybe nare, pateikia Valdančiajai tarybai argumentuotą siūlymą, kuriame paaiškinami reikalingi pakeitimai. Tokiais atvejais Valdančioji taryba nedelsdama priima sprendimą dėl metinės monetų emisijos apimties patvirtinimo euro zonai.“;

               2.

               3 straipsnis iš dalies keičiamas taip:

                           a)

                           7 dalis pakeičiama taip:
                           „7.   Vykdomajai valdybai nustačius, kad papildomos monetų emisijos apimties, kurios prašo euro zonos valstybė narė pagal 5 dalį, keisti nereikia, Vykdomoji valdyba nedelsdama priima atskirą sprendimą dėl ad hoc patvirtinimo prašymo.“;

                           b)

                           pridedama ši 8 dalis:
                           „8.   Nustačiusi, kad reikia keisti monetų emisijos apimtį, kurios prašo euro zonos valstybė narė, Vykdomoji valdyba pateikia Valdančiajai tarybai argumentuotą siūlymą, kuriame paaiškinami reikalingi pakeitimai. Tokiais atvejais Valdančioji taryba nedelsdama priima atskirą sprendimą dėl ad hoc patvirtinimo prašymo.“

         2 straipsnis
   Įsigaliojimas
   Šis sprendimas įsigalioja tą dieną, kai apie jį pranešama adresatams.
   Jis taikomas nuo 2018 m. sausio 1 d.
   3 straipsnis
   Adresatai
   Šis sprendimas yra skirtas euro zonos valstybėms narėms.

      Priimta Frankfurte prie Maino 2017 m. gruodžio 8 d.

            ECB valdančiosios tarybos vardu

            ECB Pirmininkas

         Mario DRAGHI

      (1)  2015 m. gruodžio 4 d. Europos Centrinio Banko sprendimas (ES) 2015/2332 dėl eurų monetų emisijos apimties patvirtinimo procedūrų sistemos (ECB/2015/43) (OL L 328, 2015 12 12, p. 123).


title: 2017 m. gruodžio 12 d. Europos Parlamento ir Tarybos sprendimas (ES) 2018/6 dėl Europos prisitaikymo prie globalizacijos padarinių fondo lėšų mobilizavimo (Graikijos paraiška „EGF/2017/003 GR/Attica retail“)

text:
6.1.2018

               LT

               Europos Sąjungos oficialusis leidinys

               L 3/1

         EUROPOS PARLAMENTO IR TARYBOS SPRENDIMAS (ES) 2018/6
   2017 m. gruodžio 12 d.
   dėl Europos prisitaikymo prie globalizacijos padarinių fondo lėšų mobilizavimo (Graikijos paraiška „EGF/2017/003 GR/Attica retail“)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2013 m. gruodžio 17 d. Europos Parlamento ir Tarybos reglamentą (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006 (1), ypač į jo 15 straipsnio 4 dalį,
   atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (2), ypač į jo 13 punktą,
   atsižvelgdami į Europos Komisijos pasiūlymą,
   kadangi:

               (1)

               Europos prisitaikymo prie globalizacijos padarinių fondo (EGF) tikslas – teikti paramą atleistiems darbuotojams ir savarankiškai dirbantiems asmenims, kurių veikla nutrūko dėl globalizacijos sukeltų esminių pasaulio prekybos sistemos struktūrinių pokyčių, atsiradusių dėl tebesitęsiančios pasaulinės finansų ir ekonomikos krizės arba dėl naujos pasaulinės finansų ir ekonomikos krizės, ir padėti jiems vėl integruotis į darbo rinką;

               (2)

               EGF lėšų didžiausia metinė suma neturi būti didesnė kaip 150 000 000 EUR (2011 m. kainomis), kaip nustatyta Tarybos reglamento (ES, Euratomas) Nr. 1311/2013 (3) 12 straipsnyje;

               (3)

               2017 m. balandžio 13 d. Graikija pateikė paraišką mobilizuoti EGF lėšas dėl darbuotojų atleidimo iš 9-iose mažmeninės prekybos sektoriuje veiklą vykdančių įmonių šiuose Graikijos regionuose: Atikos, Rytų Makedonijos, Trakijos, Centrinės Makedonijos, Vakarų Makedonijos, Tesalijos, Epyro, Vakarų Graikijos, Centrinės Graikijos, Peloponeso, Pietų Egėjo ir Kretos. Paraiška buvo papildyta papildoma informacija, pateikta pagal Reglamento (ES) Nr. 1309/2013 8 straipsnio 3 dalį. Ta paraiška atitinka EGF finansinei paramai nustatyti taikomus reikalavimus, kaip nustatyta Reglamento (ES) Nr. 1309/2013 13 straipsnyje;

               (4)

               pagal Reglamento (ES) Nr. 1309/2013 4 straipsnio 2 dalį Graikijos paraiška laikoma priimtina, kadangi dėl darbuotojų atleidimo daromas didelis poveikis užimtumui ir vietos, regiono ar šalies ekonomikai;

               (5)

               todėl iš EGF turėtų būti mobilizuota 2 949 150 EUR suma finansinei paramai pagal Graikijos pateiktą paraišką suteikti;

               (6)

               siekiant kuo greičiau mobilizuoti EGF lėšas, šis sprendimas turėtų būti taikomas nuo jo priėmimo dienos,

         PRIĖMĖ ŠĮ SPRENDIMĄ:
   1 straipsnis
   2017 finansinių metų Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 2 949 150 EUR įsipareigojimų ir mokėjimų asignavimų sumą.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   Jis taikomas nuo 2017 m. gruodžio 12 d.

      Priimta Briuselyje 2017 m. gruodžio 12 d.

            Europos Parlamento vardu

            Pirmininkas

         A. TAJANI

            Tarybos vardu

            Pirmininkė

         K. SIMSON

      (1)  OL L 347, 2013 12 20, p. 855.

      (2)  OL C 373, 2013 12 20, p. 1.

      (3)  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).


title: 2017 m. gruodžio 12 d. Europos Parlamento ir Tarybos sprendimas (ES) 2018/9, kuriuo iš dalies keičiamas 2016 m. gruodžio 14 d. Europos Parlamento ir Tarybos sprendimas (ES) 2017/344 dėl nenumatytų atvejų rezervo lėšų mobilizavimo 2017 m.

text:
6.1.2018

               LT

               Europos Sąjungos oficialusis leidinys

               L 3/7

         EUROPOS PARLAMENTO IR TARYBOS SPRENDIMAS (ES) 2018/9
   2017 m. gruodžio 12 d.
   kuriuo iš dalies keičiamas 2016 m. gruodžio 14 d. Europos Parlamento ir Tarybos sprendimas (ES) 2017/344 dėl nenumatytų atvejų rezervo lėšų mobilizavimo 2017 m.
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (1), ypač į jo 14 punkto antrą pastraipą,
   atsižvelgdami į Europos Komisijos pasiūlymą,
   kadangi:

               (1)

               Reglamento (ES, Euratomas) Nr. 1311/2013 (2), 13 straipsnyje nustatyta, kad sudaromas nenumatytų atvejų rezervas, kuris neviršija 0,03 % Sąjungos bendrųjų nacionalinių pajamų;

               (2)

               remdamasi šio reglamento 6 straipsniu, Komisija apskaičiavo nenumatytų atvejų rezervo 2017 m. absoliučią sumą (3);

               (3)

               Europos Parlamentas ir Taryba 2017 m. mobilizavo nenumatytų atvejų rezervo lėšas, kad, viršijant įsipareigojimų asignavimų viršutines ribas, būtų galima skirti 1 906 150 960 EUR finansavimą, iš kurio 1 176 030 960 EUR – 3 išlaidų kategorijai (Saugumas ir pilietybė);

               (4)

               reikia padidinti 2018 m. biudžeto lankstumo galimybę, todėl koreguojamas 2017 m. mobilizuotų nenumatytų atvejų rezervo lėšų kompensavimas, siekiant 2018 m. sumažinti 5 išlaidų kategorijos kompensuotą sumą, o 2020 m. numatyti atitinkamą kompensavimą 5 išlaidų kategorijai,

         PRIĖMĖ ŠĮ SPRENDIMĄ:
   1 straipsnis
   2016 m. gruodžio 14 d. Europos Parlamento ir Tarybos sprendimo (ES) 2017/344 dėl nenumatytų atvejų rezervo lėšų mobilizavimo 2017 m. (4) 2 straipsnis iš dalies keičiamas taip:

               a)

               įžanginiame sakinyje „2019“ pakeičiama „2020“;

               b)

               b punktas pakeičiamas taip:

                           „b)

                           2018 m.: 5 išlaidų kategorija (Administravimas) – 318 000 000 EUR;“;

               c)

               papildoma šiuo d punktu:

                           „d)

                           2020 m.: 5 išlaidų kategorija (Administravimas) – 252 000 000 EUR.“

         2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2017 m. gruodžio 12 d.

            Europos Parlamento vardu

            Pirmininkas

         A. TAJANI

            Tarybos vardu

            Pirmininkė

         K. SIMSON

      (1)  OL C 373, 2013 12 20, p. 1.

      (2)  2013 m. gruodžio 2 d. Tarybos reglamentas (ES, Euratom) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).

      (3)  2016 m. birželio 30 d. Komisijos komunikatas Tarybai ir Europos Parlamentui dėl 2017 m. finansinės programos techninio patikslinimo pagal BNP pokyčius (COM(2016) 311).

      (4)  OL L 50, 2017 2 28, p. 57.


title: 2017 m. gruodžio 12 d. Europos parlamento ir Tarybos sprendimas (ES) 2018/8 dėl lankstumo priemonės lėšų mobilizavimo siekiant finansuoti skubias biudžeto priemones nuolatinėms migracijos, pabėgėlių antplūdžio ir saugumo grėsmių problemoms spręsti

text:
6.1.2018

               LT

               Europos Sąjungos oficialusis leidinys

               L 3/5

         EUROPOS PARLAMENTO IR TARYBOS SPRENDIMAS (ES) 2018/8
   2017 m. gruodžio 12 d.
   dėl lankstumo priemonės lėšų mobilizavimo siekiant finansuoti skubias biudžeto priemones nuolatinėms migracijos, pabėgėlių antplūdžio ir saugumo grėsmių problemoms spręsti
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo,
   atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (1), ypač į jo 12 punktą,
   atsižvelgdami į Europos Komisijos pasiūlymą,
   kadangi:

               (1)

               Lankstumo priemonės paskirtis – užtikrinti galimybę finansuoti aiškiai nurodytas išlaidas, kurių nebūtų galima finansuoti laikantis vienai arba kelioms išlaidų kategorijoms nustatytų viršutinių ribų;

               (2)

               kaip nustatyta Tarybos reglamento (ES, Euratomas) Nr. 1311/2013 (2) 11 straipsnyje, lankstumo priemonei skirtos metinės sumos viršutinė riba yra 600 000 000 EUR (2011 m. kainomis);

               (3)

               siekiant spręsti nuolatines migracijos, pabėgėlių antplūdžio ir saugumo grėsmių problemas, būtina mobilizuoti dideles papildomų lėšų sumas, kuriomis tokios priemonės būtų skubiai finansuojamos;

               (4)

               išnagrinėjus visas galimybes perskirstyti asignavimus pagal 3 išlaidų kategorijos (Saugumas ir pilietybė) viršutinę ribą, būtina mobilizuoti lankstumo priemonės lėšas siekiant papildyti Sąjungos 2018 finansinių metų bendrajame biudžete numatytą finansavimą, 837 241 199 EUR dydžio suma, viršijant 3 išlaidų kategorijos viršutinę ribą, priemonėms migracijos, pabėgėlių ir saugumo srityje finansuoti. Ši suma apima praėjusiais metais nepanaudotas Europos Sąjungos solidarumo fondo ir Europos prisitaikymo prie globalizacijos padarinių fondo lėšas, kurios pagal Reglamento (ES, Euratomas) Nr. 1311/2013 11 straipsnio 1 dalies antrą pastraipą skiriamos lankstumo priemonei;

               (5)

               remiantis planuojamų mokėjimų profiliu, mokėjimų asignavimai, atitinkantys iš lankstumo priemonės mobilizuotų lėšų sumą, turėtų būti paskirstyti per keletą finansinių metų;

               (6)

               siekiant užtikrinti galimybę šias lėšas panaudoti kuo greičiau, šis sprendimas turėtų būti taikomas nuo 2018 m. finansinių metų pradžios,

         PRIĖMĖ ŠĮ SPRENDIMĄ:
   1 straipsnis
   1.   2018 finansinių metų Sąjungos bendrajame biudžete iš lankstumo priemonės mobilizuojama 837 241 199 EUR įsipareigojimų asignavimų suma pagal 3 išlaidų kategoriją (Saugumas ir pilietybė).
   Pirmoje pastraipoje nurodyta suma naudojama nuolatinių migracijos, pabėgėlių antplūdžio ir saugumo grėsmių problemų sprendimo priemonėms finansuoti.
   2.   Remiantis planuojamų mokėjimų profiliu, mokėjimų asignavimai, atitinkantys iš lankstumo priemonės mobilizuotų lėšų sumą, bus paskirstyti taip:

               a)

               2018 metais – 464 039 631 EUR;

               b)

               2019 metais – 212 683 883 EUR;

               c)

               2020 metais – 126 354 910 EUR;

               d)

               2021 metais – 34 162 775 EUR.

         Konkrečios mokėjimų asignavimų sumos kiekvienais finansiniais metais tvirtinamos laikantis metinės biudžeto procedūros.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   Jis taikomas nuo 2018 m. sausio 1 d.

      Priimta Briuselyje 2017 m. gruodžio 12 d.

            Europos Parlamento vardu

            Pirmininkas

         A. TAJANI

            Tarybos vardu

            Pirmininkė

         K SIMSON

      (1)  OL C 373, 2013 12 20, p. 1.

      (2)  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).